Apartheidsgeld: ‘Absa-verslag wil aandag aflei’Argieffoto. “Die hulppakket deur die Reserwebank aan Absa is ŉ rookskerm om die aandag weg te lei van die staatskapingsverslag van die Openbare Beskermer.” Só sê Pieter Groenewald, leier van die Vryheidsfront Plus. Maroela Media het vroeër berig Absa beplan om voorleggings aan die openbare beskermer (OB), adv. Busisiwe Mkhwebane, te maak om “feitefoute en wetlike onakkuraathede” reg te stel in ŉ voorlopige verslag wat glo toon dat die bank gebaat het uit staatshulp in die apartheidsera. Dit volg nadat die Mail & Guardian verlede week berig het dat die bank gedwing kan word om die R2,25 miljard staatshulp wat hulle in 1985 ontvang het, terug te betaal as die voorgestelde regstellende stappe in die voorlopige verslag van die OB onveranderd bly. Die verslag het ook voorgestel dat pres. Jacob Zuma ŉ kommissie van ondersoek moet instel na die beweerde plundering van die staatskas tydens die apartheidsera. Die ondersoek is onder die toesig van adv. Thuli Madonsela, die vorige OB, voltooi. “Dit is eintlik veelseggend dat die ANC nou aandring op ŉ kommissie van ondersoek na apartheidsplundery van die staatskas,” het Groenewald verduidelik. “Dit is duidelik dat die ANC besef hy gaan nie wegkom sonder ŉ kommissie soos deur die OB bepaal nie en moet nou ŉ balans skep en wil eintlik sê dat die regering tydens die apartheidsjare ook ŉ slagoffer van staatskaping was.” Volgens Groenewald word hierdie benadering van die ANC bevestig deur die tydsberekening van die uitlek van die verslag oor Absa en die Reserwebank. “Hoekom nou na 22 jaar skielik die versoek van ŉ kommissie van ondersoek terwyl vorige presidente en ministers van die ANC bewus was van hierdie hulppakket en die Ciax-verslag. Cosatu maak ook misbruik van die situasie deur hernude oproepe dat die Reserwebank genasionaliseer moet word. So nasionalisering sal verdere beleggingsvertroue skaad en die ekonomie nadelig tref.” Groenewald het bygevoeg wat gedoen moet word is dat Zuma die kommissie volgens die OB-verslag aanstel en hom nie tot die hof wend om dit te vertraag nie.